Smolnikai

Smolnikai () – kaimas Lenkijos šiaurės rytuose, Rūtelės valsčiuje, Suvalkų apskrityje, Palenkės vaivadijoje. Kaimas yra apie 23 km į šiaurę nuo Suvalkų ir 132 km į šiaurę nuo vaivadijos centro Balstogės. Iki 2010 m. sausio 1 d. kaimas priklausė Vižainio valsčiui.Kaimo perkėlimo į kitą valsčių aprašas (lenk.)  Kaimas ribojasi su Suvalkų kraštovaizdžio parku. Kaime yra mūrinė bažnyčia pastatyta apie 1975 m., kai 1973 m. sudegė medinė 1842 m. statybos bažnyčia. Priešais bažnyčią yra kapinės, kuriose yra išlikusi XVIII a.-XIX a. medinė koplyčia. Kaimo apylinkėse yra dviračių ir pėsčiųjų takai.

Istorija
Nuo VIII a. pr. m. e. iki XIX a. šioje teritorijoje gyveno lietuviams artima baltų gentis – jotvingiai. Nuo XIII-XIV a. iki 1795 m. kaimas priklausė Lietuvos Didžiajai Kunigaikštystei. Iki XVI a. vidurio kaimo teritorija buvo Mereckos girioje. Žmonės pradėjo čia kurti gyvenvietę Bonos Sforzos karaliavimo laikais, daugiausiai tai buvo dervininkai nuo kurių profesijos ir kilo kaimo pavadinimas. Kaimas pirmą kartą paminėtas 1642 metais. Pagal 1920 m. liepos 12 d. Lietuvos ir Tarybų Rusijos taikos sutartį kaimas buvo priskirtas Lietuvos Respublikai. 1975-1998 m. priklausė Suvalkų vaivadijai.

Lankytinos vietos

 Pono Tado (Pan Tadeusz) apžvalgos aikštelė įsikurusi 225 m virš jūros lygio. Iš šios aikštelės matosi šiaurės rytinė Suvalkų kraštovaizdžio parko dalis, Kailio, Perto ir Purvino ežerai. Šiektiek toliau matosi Kukmedžių, Kšemieniuchos ir Jasionovo kalnai. Šiose vietovėse buvo filmuojami Tadeušo Konvickio „Isos slėnis“ ir Andžejaus Vaidos „Ponas Tadas“ filmai;
 Kaimo biblioteka ir skaitykla;
 Pažintinis takas aplink Jačnos ežerą.

Šaltiniai

Literatūra

 Grzegorz Rąkowski: Polska egzotyczna. Cz. 1. Pruszków: "Rewasz", 1999 m. ISBN 83-85557-63-6.

Kategorija:Rūtelės valsčius